Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren som omhandlet i artikel 17, stk. 2 og 3, i Kommissionens delegerede forordning (EU) 2019/33

(2020/C 83/14)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Coteaux d’Aix-en-Provence«

Referencenummer: PDO-FR-A0159-AM03

Meddelelsesdato: 20. december 2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Definition af det geografiske område og af området i umiddelbar nærhed

Der er indført en henvisning til den officielle geokode for 2019 i produktspecifikationens punkt IV for at præcisere listen over de kommuner, som det geografiske område og området i umiddelbar nærhed omfatter.

Præciseringen er indføjet under punktet »yderligere betingelser« i enhedsdokumentet.

2. Vinstoksorter

I varespecifikationens punkt V er hjælpesorten Caladoc Noir N blevet opført på listen over druesorter, der er godkendt til produktion af røde vine og rosévine. Tilføjelsen følger af de forsøg, der er gennemført i årgangene 2005-2017, med sorten Caladoc N.

Profilen for vin med AOC-betegnelsen (appellation d’origine contrôlée, (kontrolleret oprindelsesbetegnelse)) opretholdes, og denne sort kan tilsættes som hjælpesort med en andel på højst 10 %.

ENHEDSDOKUMENT

1. Betegnelse

Coteaux d’Aix-en-Provence

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Rødvinene er afbalancerede og frugtige og kan efter 2-3 års flaskelagring nå deres fulde potentiale. Vinenes duft indeholder florale noter (viol) eller vegetabilske noter med præg af hø, laurbær eller tobak, som derefter går over i mere udviklede nuancer som kanel eller pels. Disse kendetegn opnås efter en modningsperiode, der mindst varer indtil den 15. april i året efter høståret. Vinene fremstilles hovedsagelig på druesorterne Grenache N, Mourvèdre N og Syrah N, ofte i forbindelse med druesorterne Cabernet-Sauvignon N og Carignan N.

Rosévinene er lette, bløde, frugtige og florale og drikkes fortrinsvis, mens de er unge. De fremstilles fortrinsvis på druesorterne Grenache N, Cinsaut N og Counoise N. De har en smuk lysrosa farve med skinnende reflekser.

Hvidvinene fremstilles på druesorten Vermentino B og almindeligvis i forbindelse med druesorterne Ugni Blanc B og Clairette B. Der er tale om friske vine med blomster- og frugtnoter.

Vinene har et naturligt alkoholindhold på mindst 11 % vol.

Rødvinene har, når pakning finder sted, et indhold af æblesyre på højst 0,4 gram pr. liter.

Vinen har efter gæring et gæringsdygtigt sukkerindhold (glukose + fruktose) på 4 g/l eller derunder.

De analytiske kendetegn, der ikke er angivet, er i overensstemmelse med EU-lovgivningen.

Generelle analytiske kendetegn Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i mg/l)

5. Vinfremstillingsmetoder

a. Væsentlige ønologiske fremgangsmåder

Dyrkningspraksis

— Hver vinstok gives et areal på højst 2,5 kvadratmeter. Man når frem til dette areal ved at gange afstanden mellem rækkerne med afstanden mellem vinstokkene.

— Afstanden mellem rækkerne er 2,5 kvadratmeter eller derunder, og afstanden mellem vinplanterne i samme række er 0,8 meter eller derover.

— Vinstokkene beskæres med kort sporebeskæring (Gobelet- eller Cordon de Royat-opbinding). Hver vinstok har højst 8 grene med 1 eller 2 skud.

— Ved druesorterne Cabernet-Sauvignon N, Sauvignon B, Sémillon B og Syrah N kan beskæringsformen Guyot med 8 skud pr. vinstok benyttes.

— Kunstvanding er tilladt i henhold til bestemmelserne i artikel D. 645-5 i den franske lov om landbrug og havfiskeri (Code rural et de la pêche maritime).

Specifik ønologisk fremgangsmåde

— Til fremstillingen af rosévinene er det for most og unge vine, der efter presningen stadig er i gæringsfasen, tilladt at anvende kul til ønologisk på op til 20 % af den mængde rosévine, der behandles af den pågældende vinproducent, for den pågældende høst, i en dosering på højst 60 gram pr. hektoliter.

— Anvendelse af træstykker er forbudt.

b. Maksimale udbytter

60 hektoliter pr. hektar

6. Afgrænset geografisk område

Høstningen af druerne, vinfremstillingen og vinbehandlingen sker i det område, der på baggrund af den officielle geokode fra 2019 omfatter følgende kommuner:

— I departementet Bouches-du-Rhône: Aix-en-Provence, Alleins, Aurons, La Barben, Les Baux-de-Provence, Berre-l’Etang, Charleval, Châteauneuf-les-Martigues, Cornillon-Confoux, Coudoux, Eguilles, Ensuès-la-Redonne, Eygalières, Eyguières, La Fare-les-Oliviers, Fontvielle, Gignac-la-Nerthe, Istres, Jouques, Lamanon, Lambesc, Lançon-Provence, Mallemort, Martigues, Maussane-les-Alpilles, Meyrargues, Mouriès, Paradou, Pelissanne, Peyrolles-en-Provence, Port-de-Bouc, Le Puy-Sainte-Réparade, Rognac, Rognes, Saint-Cannat, Saint-Chamas, Saint-Estève-Janson, Saint-Etienne-du-Grès, Saint-Marc-Jaumegarde, Saint-Mitre-les-Remparts, Saint-Rémy-de-Provence, Salon-de-Provence, Vauvenargues, Velaux, Venelles, Ventabren, Vernègues

— I departementet Var: Artigues, Rians.

7. Primære druesorter

Ugni Blanc B

Cinsaut N - Cinsault

Counoise N

Grenache N

Mourvèdre N - Monastrell

Syrah N - Shiraz

Vermentino B - Rolle

Clairette B

Grenache Blanc B

Sauvignon B - Sauvignon Blanc

8. Tilknytning til det geografiske område

Den beskyttede oprindelsesbetegnelse »Coteaux d’Aix-en-Provence« strækker sig over den vestlige del af den kalkstensholdige Basse Provence, fra Durance mod nord til Middelhavet mod syd og af Rhône-dalen mod vest til bjerget Sainte-Victoire mod øst. Området er nøjagtig afgrænset til 47 kommuner i departementet Bouches-du-Rhône og to kommuner i departementet Var.

Vindyrkningen finder sted på enten mergel- og kalkformationer med stenede ler- og siltjorde eller på formationer af molasse og sandsten med meget stenede sandjorde eller sand- og siltjorde. Selv om landskabet strækker sig fra kysten til nord for bjerget Sainte-Victoire, har det en ensartet, karakteristisk morfologi med en række på hinanden følgende små bjergmassiver og lavtryksområder med litologiske formationer og jorde, der ligner hinanden.

I det nøjagtigt afgrænsede dyrkningsområde for druehøsten skelnes der mellem jordlodder med stenet ler- og siltjord, der har udviklet sig på mergel, og meget stenet sandjord eller sand- og siltjord, der har udviklet sig på molasse og sandsten. De talrige sten i jordene danner på den ene side en beskyttende skærm mod fordampningen og er på den anden side nødvendig for vinstokkenes vandsystem, da de fremmer vandets bortledning.

Jordlodderne med jorde, der har udviklet sig på mergel, er særligt egnede til fremstilling af kraftige vine med et højt alkoholindhold, en rigdom af aromaer og en tanninstruktur, der giver et fremragende lagringspotentiale.

Jordlodderne med sandjord, der har udviklet sig på molasse og sandsten, egner sig bedre til fremstilling af lette og frugtige vine med et lavere alkoholindhold.

Det meget solrige, varme middelhavsklima med de kraftige mistralvinde er særlig gunstigt for den krævende druebestand, som har tilpasset sig gennem generationer og giver vinene kvalitet og identitet. Druesorten Grenache N tilfører et højt indhold af alkohol og fylde, druesorten Cinsaut N finesse og elegance, druesorten Syrah N frugtige aromaer og druesorten Mourvèdre N giver vine, der er særligt velegnede til lagring.

Som i det øvrige Provence går vindyrkningen i det geografiske område mere end 2 000 år tilbage. Vindistriktet i Aix var sandsynligvis meget omfattende allerede 100 år f. Kr. På den tid etableredes vindyrkningen sammen med hvede- og olivendyrkningen som en af hjørnestene i Middelhavsområdets jordbrug.

Den første udviklingsfase var knyttet til romernes besættelse, den efterfølgende organisering af handelen og dernæst Middelalderens religiøse trosfællesskaber. Takket være kong Rene d’Anjou, greve af Provence, voksede vinens anseelse og således også størrelsen af dyrkningsarealet i allerede det 15. århundrede. Man fortsatte med at dyrke vin i området, og i midten af det 19. århundrede indledtes anden udviklingsfase, da flere og flere skråninger blev opdyrket. Denne udbredelse af vindyrkningen hænger også sammen med udviklingen af handelsforbindelserne. Denne tendens forstærkedes af frihandelspolitikken, som blev indledt under Det Andet Kejserdømme.

Anerkendelsen som vin af højere kvalitet fra et bestemt dyrkningsområde med oprindelsesbetegnelse (»Appellation d’origine vin délimité de qualité supérieure«) blev givet den 23. januar 1956.

Anerkendelsen af »Coteaux d’Aix-en-Provence« som »appellation d’origine contrôlée« ved dekret af 24. december 1985 var kronen på værket for producenternes og lokalsamfundets vedholdende indsats og ihærdige arbejde for at forbedre vinens kvalitet.

Vinproducenternes knowhow, som er resultatet af flere generationers erfaringer, afspejles i en sammenstikning af vin, der kommer fra forskellige forhold og er lavet på forskellige druesorter. Denne knowhow vedrørende dette områdes særlige betingelser, hvori der først og fremmest blev produceret røde vine, blev på naturlig overført på produktionen af rosé- og hvidvinene.

9. Andre vigtige betingelser (emballering, mærkning, andre krav)

Område i umiddelbar nærhed

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, for hvilket der gælder en undtagelse vedrørende vinfremstillingen og vinbehandlingen, omfatter på basis af den officielle geokode fra 2019 følgende kommuners område:

— I departementet Bouches-du-Rhône: Arles, Aureille, Beaurecueil, Bouc-Bel-Air, Cabriès, Carry-le-Rouet, Eyragues, Fos-sur-Mer, Gardanne, Grans, Maillane, Meyreuil, Miramas, Mollégès, Noves, Orgon, Les Pennes-Mirabeau, La Roque-d’Anthéron, Marignane, Le Rove, Saint-Antonin-sur-Bayon, Saint-Martin-de-Crau, Saint-Paul-les-Durance, Sausset-les-Pins, Sénas, Tarascon, Le Tholonet, Vitrolles

— I departementet Var: Esparron, Ollières.

Mærkning

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Ved mærkningen af vin med den kontrollerede oprindelsesbetegnelse kan den større geografiske enhed »Vin de Provence« angives.

Størrelsen på skrifttegnene for denne større geografiske enhed må hverken i højden eller bredden være større end størrelsen af de skrifttegn, som anvendes for den kontrollerede oprindelsesbetegnelse.

Link til produktspecifikationen

https://info.agriculture.gouv.fr/gedei/site/bo-agri/document_administratif-9620d36b-5963-4fa1-81df-458a8ea0c236

(1) EFT L 9 af 11.1.2019, s. 2.